<classify> NAIBU Waziri, Ofi si ya Waziri Mkuu Kazi, Vijana na Ajira, Anthony Mavunde ametaka viongozi wa mkoa wa Dodoma, kuongeza nguvu kuhamasisha kilimo cha zabibu ili kuwa na zao la utambulisho kwa mkoa na nchi kwa ujumla.Mavunde alitoa kauli hiyo jana jijini hapa alipozungumza na wajumbe wa Kikao cha Kamati ya Ushauri Mkoa wa Dodoma RCC. Alisema kuwa zabibu ni zao pekee litakalotambulisha mkoa na nchi kutokana na upekee wake wa kuvunwa mara mbili kwa mwaka. Tumekuwa na mazao ya kimkakati ongoza ya korosho, pamba na zabibu, kuna tofauti zao la mkakati na zao la utambulisho, utambulisho wa Dodoma ni zabibu, sababu ya upekee wake,alisema.Aidha, Mavunde alisema kilio cha kodi kubwa kwenye mchuzi wa zabibu, kimesikia na kuwa kwa sasa kuna mkakati wa kupitia kodi hiyo ili zao hilo liweze kumsaidia mkulima. Tukitilia mkazo kwenye zao hili na kutafuta masomo ya uhakika, kilimo hiki kinaweza kubadilisha maisha ya wakulima na kuongeza hamasa ya kilimo cha zabibu, alisema.Mwenyekiti wa Halmashauri ya Chamwino, Musasa Kaweya alitaka uanzishwaji wa bodi ya zabibu, ili kudhibiti bei ya soko na kuinua kilimo hicho, hivyo kuwawezesha wakulima kunufaika na zao hilo. Akizungumzia sekta ya umeme, Mkuu wa Wilaya ya Dodoma, Patrobas Katambi alisema pamoja na Dodoma kuwa jiji, lakini uwezo wa wananchi wake kumudu gharama za kuunganishiwa umeme bado ni wa chini, hivyo ni vyema wakaingizwa kwenye Mpango wa Umeme Vijijini REA.Kuhusu elimu, wataalamu wa elimu wa halmashauri, wametakiwa kufanya tathmini ya kina kuhusu matokeo ya wanafunzi wa darasa la tano kwa shule 10 zilizofanya vibaya na vizuri kwenye mtihani wa darasa la saba mwaka huu ili kubaini chanzo cha kufeli. Katika matokeo ya darasa la saba mwaka huu, Dodoma imeshika nafasi ya 23 ikiwa imepanda nafasi moja kutoka nafasi ya 24 iliyokuwepo kwenye matokeo ya mwaka jana.Akiwasilisha maendeleo katika sekta ya elimu kwenye kikao hicho, Ofisa Elimu Taaluma Mkoa wa Dodoma, Eliud Njogellah alitaja changamoto zinazoikabili sekta hiyo kuwa ni uhaba wa walimu wa masomo ya sayansi kwa shule za sekondari. Alisema mpaka sasa mkoa huo una walimu 959, kati ya walimu 1,396 wanaohitajika, huku walimu wa masomo ya sanaa wakiwa ni 2,481 na ziada ya walimu 569.Kuhusu vyumba vya madarasa, Njogellah alisema kuwa mahitaji ni vyumba 12,671, lakini vilivyopo ni vyumba 6,093 tu. Kwamba madawati yanayohitajika ni 167,673, lakini yaliyopo ni 129,754. Kwa upande wa shule za sekondari, alisema kuna jumla ya wanafunzi 5,991 ambao wameshindwa kujiunga na kidato cha kwanza mwakani kutokana na kukosa vyumba vya madarasa.  <topic>: KITAIFA 